പുതിയ പിക്സല് ഫോണുകള് ഇന്ത്യയില് വില്ക്കില്ല, നിരാശയോടെ ഉപഭോക്താക്കള്. ഗൂഗിള് കഴിഞ്ഞ ദിവസം ആഘോഷമായി പുറത്തിറക്കിയ പിക്സല് 6, പിക്സല് 6 പ്രോ ഫോണുകള് ഇന്ത്യയിലേക്കില്ല. ചിപ് ക്ഷാമം കാരണം ഉല്പാദനത്തില് ഉണ്ടാകാവുന്ന പ്രതിസന്ധിയാണു കാരണമെന്നു ഗൂഗിള് പറയുമ്ബോള് നേരത്തേയുള്ള പിക്സല് ഫോണുകള് ഇന്ത്യയില് കാര്യമായി സ്വീകരിക്കപ്പെടാത്തതും കാരണമാണെന്നു സൂചനയുണ്ട്. അമേരിക്ക, ബ്രിട്ടന്, കാനഡ, ഓസ്ട്രേലിയ എന്നിവിടങ്ങളില് മാത്രമാണ് പുതിയ ഫോണുകള്ക്കു ബുക്കിങ് പ്രഖ്യാപിച്ചിരിക്കുന്നത്. ഗൂഗിളിന്റെ ആന്ഡ്രോയ്ഡ് ആണ് ആപ്പിള് ഒഴികെയുള്ള ഫോണ് നിര്മാതാക്കളുടെയെല്ലാം സോഫ്റ്റ്വെയര് എങ്കിലും, പിക്സല് 6 ശ്രേണി വന്നതോടെ ഗൂഗിള് ഒരു പടി കൂടി മുന്നോട്ടുപോയിട്ടുണ്ട്. സ്വന്തമായി രൂപപ്പെടുത്തിയതാണ് പുതിയ ഫോണുകളുടെ ചിപ്. ഹാന്ഡ്സെറ്റ് നിര്മാതാക്കള് പൊതുവെ ക്വാല്കോം, മീഡിയ ടെക് ചിപ്സെറ്റുകളാണു സ്വീകരിക്കാറ്. ഗൂഗിള് പുതിയ ഫോണുകളില് ഉപയോഗിക്കുന്നത് ടെന്സര് എന്ന സ്വന്തം ചിപ്പും. ആന്ഡ്രോയ്ഡ് 12 പതിപ്പിന്റെ അരങ്ങേറ്റവും ഇവയില് നടക്കും. കഴിഞ്ഞ വര്ഷം വലിയ ഗ്ലാമറില്ലാത്ത പിക്സല് 4എ ഇന്ത്യയില് അവതരിപ്പിച്ചിരുന്നെങ്കിലും അതുവരെയും അതിനുശേഷവും ഗൂഗിള് പൊതുവെ ഇന്ത്യന് വിപണിയെ അവഗണിക്കുകയാണ്. ഇന്ത്യയില് വില്ക്കപ്പെടുന്ന ഫോണുകളില് 90 ശതമാനത്തിലേറെയും 20,000 രൂപയില്ത്താഴെ വിലയുള്ളതാണ്. പിക്സല് പക്ഷേ വിലയില് മല്സരിക്കുന്നത് ആപ്പിള് ഐഫോണിനോടുമാത്രവും. മാത്രമല്ല, ചൈനീസ് ബ്രാന്ഡുകളുടെ അഗ്രസീവ് മാര്ക്കറ്റിങ്ങിനുമുന്നില് പിടിച്ചുനില്ക്കാനുള്ള സവിശേഷതകളൊന്നും പിക്സലിന് ഇതുവരെ ഉണ്ടായിരുന്നുമില്ല. പിക്സല് 6, 6പ്രോ എന്നിവ ഈ പരാതി തീര്ക്കുമെന്നാണു പ്രതീക്ഷ. ഫോട്ടോയില്നിന്ന് ആളുകളെയടക്കം മായ്ച്ചുകളയാനുള്ള മാജിക് ഇറേസര് ടൂള് പുതിയ പിക്സല് ഫോണിലുണ്ട്. ഇതുപോലെ മെഷീന് ലേണിങ്, ആര്ട്ടിഫിഷ്യല് ഇന്റലിജന്സ് വിദ്യകള് മികച്ച നിലയില് പ്രവര്ത്തിപ്പിക്കാണു ഗൂഗിള് സ്വന്തം ചിപ്പ് ടെന്സര് അവതരിപ്പിച്ചത്. പിക്സല് 6ന് 599 ഡോളര് 45000 രൂപ മുതലും പിക്സല് 6പ്രോയ്ക്ക് 899 ഡോളറും 67425 രൂപ മുതലാണ് അമേരിക്കയിലെ വില.